Per Clausen (EL), 2010-05-20:
Nu er det jo ellers sæson for at fortælle, at man efter næste valg, hvis man vinder, ikke vil overholde de forlig, man har indgået.
Det er også den rette måde at sige dem op på.
Det, der undrer mig, er lidt, at det er dem, der må forventes at tabe det næste valg, som har travlt med at opsige forlig, mens dem, der må forventes at være på det vindende hold, er lidt mere betænkelige ved det.
Men på den anden side: Hvis hr. Johs. Poulsen mener, at det forlig, Det Radikale Venstre har indgået på veterinærområdet, er godt nok, så er der jo heller ingen grund til at opsige det.
Men jeg vil så bare i al stilfærdighed derudover tilføje, at jeg jo er enig med hr. Johs. Poulsen i, at man ikke skal være bleg for at indgå aftaler og stemme for forslag, som ikke er fuldkomne, og det synspunkt fra Enhedslistens side tror jeg at hr. Bjarne Laustsen vil komme til at sætte stor pris på efter et kommende valg.
Så lad bare det være sagt.
Det andet, jeg godt vil sige, er, at vi jo har været udsat for en meget stor offensiv fra minkavlernes side siden den her tv-udsendelse, som handler om, at der ikke var noget at komme efter.
Man må sige, at minkavl åbenbart er en af de dele af landbrugserhvervet, som giver lidt overskud, for man har jo netop haft råd til meget store annoncer næsten i stil med Liberal Alliance, så måske har man lavet en lige så gunstig aftale med aviserne, som Liberal Alliance har gjort.
Og det var rart at få det dokumenteret.
Og på den baggrund sagde vi på det tidspunkt, og det står jeg sådan set stadig væk ved, at vi synes, at det såmænd var et fornuftigt og hæderligt initiativ, regeringen havde taget, ved at igangsætte nogle undersøgelser og noget udredningsarbejde.
Så kan man godt have ret i, og det tror jeg også andre har antydet, at udredningsarbejde har det med altid at få lidt ekstra fart på, når der kommer et beslutningsforslag til behandling i Folketingssalen, og det gør, at det jo så bare set i den sammenhæng kan være fornuftigt at fremsætte beslutningsforslag inden for områder, hvor man ved at der er et udredningsarbejde i gang, og man måske synes, det kunne risikere at komme til gå lidt langsomt, fordi der er for få ressourcer i nogle ministerier i forhold til de arbejdsopgaver, man har, og måske også fordi man skal svare på en del spørgsmål undervejs, og så bliver prioriteringen sådan, at hvis der er noget, der ikke er opmærksomhed omkring, bliver det nedprioriteret.
Det er også min klare opfattelse, at en række af de elementer, der indgår i beslutningsforslaget, vil det være helt naturligt at inddrage i arbejdet, når man skal følge op på reglerne.
Altså, jeg har jo svært ved at forestille mig, at det ikke ville være godt – også med udgangspunkt i, hvad hr. Johs. Poulsen siger – at snakke om at skabe medejerskab, og der er egenkontrolprogrammer jo altså en fantastisk god idé.
Jeg tror også, forslagene om bedre fysiske rammer for mink og andre pelsdyr vil være noget af det, som vil være fornuftigt.
Og jeg tror sådan set også, at når der har været store problemer i en branche, kan det godt være fornuftigt, at man i hvert fald i en periode har hyppigere tilsyn der, end man har andre steder.
Og det kan også godt være, at det kan lade sig gøre at få de partier, der har været med i veterinærforliget, til at gå med i en aftale om det.
Til allersidst vil jeg bare sige, at jeg tror, det er meget dristigt, som den konservative ordfører gjorde, ligesom at sige, at hvis produktet er godt, så er dyrevelfærden også god.
Jeg synes indimellem, vi ser nogle film og nogle optagelser og også oplever nogle ting, der antyder, at det åbenbart kan lade sig gøre at lave relativt gode produkter, selv om man ikke er så omhyggelig med dyrevelfærden.
Det er rigtig ærgerligt, at det er sådan, for ellers ville det være meget nemmere at sikre dyrevelfærden, men undertiden er det nok bare ikke sådan, at det rent økonomisk bedst kan betale sig at sætte fokus på dyrevelfærd.
Derfor er det vigtigt, at vi har kontrol og tilsyn, og det bør jo være sådan, at det er myndighederne eller virksomhederne selv, der retter op på problemerne, så vi ikke er afhængige af, at folk med tv-kameraer sniger sig ind på steder, hvor de jo knap nok har retmæssig adgang.
Men det er jo godt, at de gør det en gang imellem.
Og selv jeg synes måske, det er lidt utålmodigt at kræve, at justitsministeren den 1. juni skal komme med en række planer.
Jeg tror, overarbejdspuklen i Justitsministeriet sikkert er stor nok i forvejen.